Il fogolâr al à simpri rapresentat il lûc sacri de famee furlane, li che si radunavin lis fameis, soredut in moments di convivialitât. E cuant che lis emigrazions a àn creât comunitâts furlanis ator pal mont, i Fogolârs Furlans a àn rapresentât un lûc insostituibil di reference par continuâ a mantignî un leam cu la tiere di origjin. In efiets i obietîfs cundividûts dai Fogolârs pal mont a son di tignî vive la lenghe, la culture e lis tradizions de int furlane, fasint cressi la solidarietât e la amicizie tra i components dal stes Fogolâr.
Ma in ete di globalizazion, i emigrants a sintin ancjemò lis lôr lidrîs ma forsit in maniere difarente, e i lôr fîs a considerin cualchi volte lis tradizions come une robe vecje, ostacul a la modernitât cul pericul di dismenteâ la culture dai vons. Spes, soredut tai grups plui zovins, si cjate un bas numar di personis che a fevelin furlan e ancje mancul che a cirin di lei o scrivi alc in marilenghe. Il Fogolâr Furlan di Rome, fondât tal 1949 al à rapresentât te capitâl vie pai agns il pont di incuintri dai tancj “emigrants” furlans, ma aromai si cognòs che lis rispuestis dai furlans a lis iniziativis a son difarentis: di une bande un grup entusiast che al realize ativitâts, ma che si lamente di pocje adesion di altris furlans, cun dut che chest ultin grup al declari di tignî al so “jessi furlan”. Cualchi considerazion gjeneral e pues jessi fate, cence considerâ situazions particolârs: in primis, lis iniziativis intune grande citât come Rome a son propit tantis, si riscje di no rivâ a stâ daûr di dut chel che si volarès fâ; cualchi iniziative dal Fogolâr, ancje se meritevulis a risultin un pôc “rusinis”, par deficit di marketing (organizazion e publicitât); spes, si bandone lis nestris lidrîs, par cori daûr a chel che al va di mode (plui elegant studiâ lis tradizions des popolazions andinis che lis nestris origjins…), e intun mont globalizât gnûfs amîs di altris proveniencis a diluissin la nestre culture. Tignût cont di dut chest, tal mês di Mai al è stât realizât il prin incuintri nazionâl dai Fogolârs talians, cul fin di rinfuarcî i leams tra i diviers fogolârs e par ricualificâ lis ativitâts di ducj, fasintsi judâ des pussibilitâts tecnologjichis di vuê. Insome, cjalâ indenant, cun rispiet de tradizion. Ducj a àn ribadît il lôr impegn a riscuvierzi il significât profont di Fogolâr, come lûc di agregazion, a jessi te lôr citât il riferiment pe difusion de culture e de lenghe furlane, soredut tra lis gnovis gjenerazions che a àn di jessi tiradis dentri intune situazion di responsabilitâts, no spetadôrs di iniziativis dai “grancj”. Riscuvierzi par esempli che daûr di tantis oparis, sientifichis, leterariis e artistichis, si plate un furlan al varès di jessi valorizât par fâ sintî braurôs ducj i furlans. Cuissà se i Fogolârs a cjaparan sù la sfide de globalizazion par realizâ une sorte di gnûf levan (par cjapâ sù un esempli biblic), mostrâ il miôr de int furlane, no dome lis pecjiis e che chest al sedi il sburt par miorâ un paîs che nus à di fâ sintî braurôs.
Achì Rome: la sfide dai fogolârs te ete de globalizazionMara Piccoli
Il fogolâr al à simpri rapresentat il lûc sacri de famee furlane, li che si radunavin lis fameis, soredut in moments di convivialitât. E cuant che lis emigrazions a àn creât comunitâts furlanis ator pal mont, i Fogolârs Furlans a àn rapresentât un lûc insostituibil di reference par continuâ a mantignî un leam cu la tiere di origjin. In efiets i obietîfs cundividûts dai Fogolârs pal mont a son di tignî vive la lenghe, la culture e lis tradizions de int furlane, fasint cressi la solidarietât e la amicizie tra i components dal stes Fogolâr.
fur_Latn fur_Latn fur_Latn fur_Latn